Vyf UV-koshuise se name veranderDie Universiteit van die Vrystaat. (Foto: UV/Facebook) Huis Abraham Fischer, oftewel Vishuis, en Reitz is twee van die vyf koshuise van die Universiteit van die Vrystaat wat nou amptelik nuwe name het. Die raad van die UV het die nuwe name verlede Vrydag tydens ŉ vergadering eenparig goedgekeur. Huis Abraham Fischer heet nou Abraham Fischer-Boetapele, terwyl Reitz se naam nou Toa Mageuzi is. Kiepersol sal voortaan as Imvelo-Yesizwe bekend staan en President Steyn se nuwe naam is !ke e: /xarra //ke-President Steyn. Boomplaas is nou Intsika-ye-Khaya. Volgens die universiteit bepaal sy institusionele transformasieplan dat ŉ getransformeerde universiteit in Suid-Afrika een sal wees wat na sosiale geregtigheid streef in alles wat hy doen. “Dit sal ŉ instelling wees waar sy diverse mense ŉ gevoel van gemeenskaplike doel het en waar die simbole en ruimtes, stelsels en daaglikse praktyke almal ŉ verbintenis tot openheid en betrokkenheid weerspieël.” Prof. Francis Petersen, rektor en visekanselier, sê dit is in dié konteks dat die name en simbole van al 36 koshuise op die Bloemfontein-kampus hersien is om te verseker dat die institusionele kultuur en ruimtes tot ŉ inklusiewe gevoel wat almal insluit, bydra. Die naamsveranderinge weerspieël die universiteit se verbintenis om moedig te worstel met sy gedeelde verlede, hede en toekoms, het Petersen gesê. Tydens die hernoemingsproses was ŉ belangrike benadering van die naamkomitee om die sosiale geregtigheid en meertalige agenda van die UV te balanseer. “Daarom weerspieël die tale wat in die hernoemingsproses gebruik word nie net sommige tale wat by die UV gepraat word nie, naamlik Engels, Sesotho, Afrikaans en isiZulu, maar ook tale soos isiXhosa, Kiswahili en die Khoi-San-erfenis. “Die hernoemingsproses is ŉ belangrike mylpaal vir die UV aangesien dit die moed en visie van die universiteitsgemeenskap simboliseer. Dit vier sy verbintenis tot transformasie en deelname aan ŉ proses wat daarop gemik is om ŉ name- en simbole-omgewing te skep waarin almal kan ervaar dat hulle behoort,” het Petersen gesê.